У складу са чланом 20. тачка 4. и 8 . Закона о локалној самоуправи ( „Службени гласник РС“, бр. 129/07, 83/14 – др.закон... 47/18), члана 25.Закона о буџетском систему ( „Службени гласник РС“ бр. 154/09, 73/10...72/19 и 149/20), члана 59., 61 и 62 Закона о ефикасном коришћењу енергије ( „Службени гласник РС“, бр. 25/13) и члана 40. став 1. тачка 28. Статута Општине Косјерић ( „ Сл.лист општине Косјерић“ бр. 3/19) Скупштина Општине Косјерић на седници одржаној дана 10.02.2022. године доноси

**ОДЛУКУ**

**о финансијској подршци унапређењу енергетске ефикасности стамбених зграда, породичних кућа и станова у општини Косјерић за 2022.годину и утврђивању процедура за реализацију мера енергетске санације стамбених зграда, породичних кућа и станова у општини Косјерић за 2022. годину**

**Члан 1.**

Овом одлуком дефинише се износ и утврђују мере финансијске подршке унапређењу енергетске ефикасности стамбених зграда, породичних кућа и станова у општини Косјерић за 2022. годину .

**Члан 2.**

Општина Косјерић је, ради пружања финансијске подршке унапређењу енергетске ефикасности стамбених зграда, породичних кућа и станова у општини Косјерић за 2022.годину, у буџету општине Косјерић за 2022.годину обезбедила финансијска средства у износу од 2.500.000,00 динара.

Општина Косјерић ће, ради обезбеђења додатних финансијских средстава и износу од 2.500.000,00 динара за пружање финансијске подршке унапређењу енергетске ефикасности стамбених зграда, породичних кућа и станова у општини Косјерић за 2022.годину, аплицирати на Јавни позив за доделу средстава за финансирање програма енергетске санације стамбених зграда, породичних кућа и станова који спроводе јединице локалне самоуправе – **ЈП 1/22** расписан од стране Министарства рударства и енергетике.

**Члан 3.**

Финансијска средства из члана 2. Ове Одлуке, укупног износа 5.000.000,00 динара ће бити распоређена за суфинансирање мера енергетске ефикасности према следећем редоследу :

1. **Унапређење термичког омотача:**

1.1. Замена спољних прозора и врата и других транспарентних елемената термичког омотач;

1.2. Постављања термичке изолације зидова, таваница изнад отворених пролаза, зидова, подова на тлу и осталих делова термичког омотача према негрејаном простору;

1.3. Постављања термичке изолације испод кровног покривача;

1. **Унапређење термотехничких система зграде путем замене система или дела система**

**ефикаснијим системом:**

2.1. Замена постојећег грејача простора (котао или пећ) ефикаснијим на биомасу или гас;

2.2. Замена постојеће или уградња нове цевне мреже, грејних тела-радијатора и пратећег прибора;

2.3. Уградња топлотних пумпи (грејач простора или комбиновани грејач);

2.4. Уградња електронски регулисаних циркулационих пумпи;

2.5. Опремање система грејања са уређајима за регулацију и мерење предате количине топлоте објекту (калориметри, делитељи топлоте, баланс вентили);

1. **Уградња соларних колектора у инсталацију за централну припрему потрошне топле воде** и **пратеће инсталације грејних система за породичне куће;**
2. **Уградња соларних панела и пратеће инсталације за производњу електричне енергије за сопствене потребе, као и израда неопходне техничке документације потребне за прикључивање на дистрибутивни систем;**

**Члан 4.**

Процедура за реализацију мера енергетске санације стамбених зграда, породичних кућа и станова у општини Косјерић за 2022. годину обухвата следеће кораке:

1. Приступање изради Правилника о суфинансирању мера енергетске санације стамбених зграда, породичних кућа и станова у општини Косјерић за 2022. годину од стране Општинског већа општине Косјерић;

2. Усвајање Правилника о суфинансирању мера енергетске санације стамбених зграда, породичних кућа и станова у општини Косјерић за 2022. годину од стране Општинског већа општине Косјерић;

3. Припрема конкурсне документације за избор привредних субјеката који ће учествовати у реализацији мера у складу са Правилником;

4. Припрема конкурсне документације за избор грађана/корисника у складу са Правилником;

5. Формирање Комисије за преглед и оцену поднетих докумената како привредних субјеката, тако и грађана/корисника;

6. Припрема и доношење Одлуке о расписивању јавног конкурса за привредне субјекте;

7. Објављивање јавног конкурса и организовање инфо дана за привредне субјекте;

8. Прикупљање пријава привредних субјеката;

9. Преглед и оцена поднетих докумената од стране привредних субјекете;

10. Припрема и објављивање листе привредних субјеката који испуњавају услове из конкурса;

11. Припрема одлуке о расписивању јавног конкурса за кориснике;

12. Објављивање јавног конкурса;

13. Прикупљање пријава грађана/корисника;

14. Преглед и оцена поднетих захтева за суфинансирање од стране корисника;

15. Припрема и објављивање листе корисника којима су одобрена средства за суфинансирање;

16. Потписивање уговора;

17. Домаћинства врше набавку добара или услуга од селектованог привредног субјекта;

18. Подношење захтева за исплату средстава за суфинансирање ;

19. Исплата средстава из буџета општине Косјерић;

20. Мониторинг спроведених мера.

**Члан 5.**

Овлашћује се председник Општине Косјерић да посебним решењем формира радна тела за спровођење процедура из члана 4. ове Одлуке, а којима ће се формализовати састав и надлежности истих, као и рокови за извршење.

**Члан 6.**

Ова Одлука ступа на снагу даном доношења.

Република Србија

Општина Косјерић Председница Скупштине Општине Косјерић

Скупштина Општине Татјана Коковић

Број:400-11/2022

Дана: 10.02.2022.године

Косјерић