ОПШТИНА КОСЈЕРИЋ

**ИНФОРМАЦИЈА О СТЕПЕНУ УСКЛАЂЕНОСТИ ПЛАНИРАНИХ И РЕАЛИЗОВАНИХ АКТИВНОСТИ ИЗ ПРОГРАМА ПОСЛОВАЊА ЈАВНИХ ПРЕДУЗЕЋА, ДРУШТАВА КАПИТАЛА И ДРУГИХ ОБЛИКА ОРГАНИЗОВАЊА НА КОЈА СЕ ПРИМЕЊУЈЕ ЗАКОН О ЈАВНИМ ПРЕДУЗЕЋИМА А ЧИЈИ ЈЕ ОСНИВАЧ**

**ОПШТИНА КОСЈЕРИЋ\_\_\_**

**За период од 01.01.2021 до 31.12.2021.**

Косјерић, 02.02.2022. година

**УВОД**

Правни основ за израду Информације о степену усклађености планираних и реализованих активности из програма пословања јавних предузећа чији је оснивач општина Косјерић за период од 01.01. до 31.12.2021. године (у даљем тексту: Информација) је члан 64. став 2. Закона о јавним предузећима (''Службени гласник Републике Србије'', бр. 15/16) измене и допуне Закона о локалној самоуправи. На основу тромесечних извештаја о реализацији годишњег односно трогодишњег програма пословања јавних предузећа, надлежни орган јединице локалне самоуправе сачињава и доставља министарству информацију о степену усклађености планираних и реализованих активности. Чланом 46. Законао локалној самоуправи („Службени гласник РС“, бр. 129/2007, 83/2014 - др. закон, 101/2016 - др. Закон) је прописано да Општинско веће подноси тромесечни извештај о раду јавних предузећа скупштини општине, ради даљег извештавања у складу са законом којим се уређује правни положај јавних предузећа - Закона о јавним предузећима (''Службени гласник Републике Србије'', бр. 15/16).

Информација је сачињена на основудостављених извештајa Општинској управи Косјерић – Одељењу за привреду, ЛЕР, буџет и финансије о реализацији Годишњег програма пословања, од стране јавних предузећа, уз пропратно писмо и акт надлежног органа о усвајању извештаја за период од 01.01. до 31.12.2021. године, у складу са чланом 63. Закона о јавним предузећима, (''Службени гласник Републике Србије'', бр. 15/16).

**I ОСНОВНИ ПОДАЦИ О ЈЕДИНИЦИ ЛОКАЛНЕ САМОУПРАВЕ**

Назив јединице локалне самоуправе:ОПШТИНА КОСЈЕРИЋ

Контакт подаци: Олге Грбић 10, Косјерић

ПИБ:101090852

Матични број:07357826

Шифра делатности:8411

**IIСПИСАК ПРЕДУЗЕЋА ЧИЈИ ЈЕ ОСНИВАЧ ЈЕДИНИЦA ЛОКАЛНЕ САМОУПРАВЕ:**

*1. КОМУНАЛНО ЈАВНО ПРЕДУЗЕЋЕ „ЕЛАН“ КОСЈЕРИЋ*

*2. ЈАВНО КОМУНАЛНО ПРЕДУЗЕЋЕ „ГРАДСКА ТОПЛАНА“ КОСЈЕРИЋ*

*3. ЈКП РЕГИОНЛАНИ ЦЕНТАР ЗА УПРАВЉАЊЕ ОТПАДОМ „ДУБОКО“ УЖИЦЕ*

**III ОБРАЗЛОЖЕЊЕ ОДСТУПАЊА ОД ПЛАНИРАНИХ ПОСЛОВНИХ ПОКАЗАТЕЉА - ПРИКАЗ ПО ПРЕДУЗЕЋИМА**

***1. НАЗИВ ПРЕДУЗЕЋА: КОМУНАЛНО ЈАВНО ПРЕДУЗЕЋЕ„ЕЛАН“ КОСЈЕРИЋ***

Седиште: Николе Тесле бр.1, Косјерић

Претежна делатност: 3600 – Сакупљање, пречишћавање и дистрибуција воде

Матични број: 07110111

ПИБ: 101088191

Надлежно министарство: Министарство привреде РС

Делатности јавног предузећа/друштва капитала су: Претежна делатност КЈП „Елан“ је:

* 3600 Сакупљање, пречишћавање и дистрибуција воде.

Осим наведене претежне делатности, Јавно предузеће „Елан“ се бави и другим делатностима, као што су:

* 3811 Сакупљање отпада који није опасан
* Одржавање чистоће у граду и насељеним местима у Општини, уређење и одржавање паркова, зелених и рекреационих површина,
* Одржавање улица, путева и других јавних површина у граду и другим насељеним местима,
* Пречишћавање и одвођење атмосферских и отпадних вода,
* 9603 Погребне и сродне делатности (уређење и одржавање гробља),
* 4311 Рушење објеката,
* 4120 Изградња стамбених и нестамбених зграда,
* 4291 Изградња хидротехничких објеката,
* 4322 Постављање водоводних, канализационих, грејних и климатизационих система,
* 4329 Остали инсталациони радови у грађевинарству,
* 4781 Трговина на мало храном, пићима и дуванским производима на тезгама и пијацама,
* 4782 Трговина на мало текстилом, одећом и обућом на тезгама и пијацама (одржавање пијаца: зелене, робне и сточне, и пружање услуга на њима),
* 4941 Друмски превоз терета,
* 5221 Услужне делатности у копненом саобраћају,
* 7732 Изнајмљивање и лизинг машина и опреме за грађевинарство,
* 8230 Организовање састанака и сајмова,
* 8110 Услуге одржавања објеката

КЈП „Елан“ врши и друге делатности које служе обављању претежне делатности, уколико за те делатности испуњава услове предвиђене законом.

Надзорни одбор КЈП „Елан“ је дана 27.11.2020. године усвојио Програм пословања a Скупштина општине Косјерић је дана 24.12.2020. године донела Закључак број 06-56/2020 којим је дата Сагласност на Програм пословања КЈП „Елан“ за 2021. годину.

Дана 19.02.2021. године Надзорни одбор КЈП „Елан“ је усвојио Измене Програма пословања, а Скупштина општине Косјерић је дана 04.03.2021. године донела закључак број 06-16/2021 кјим је дата Сагласност на Измене Програма пословања КЈП „Елан“ за 2021. годину.

**II ОБРАЗЛОЖЕЊЕ ПОСЛОВАЊА**

Водоснабдевање, као основна делатност предузећа, је било уредно.

Делатности сакупљање и одвоз отпада и комунална хигијена и погребне услуге су се одвијале по устаљеној динамици.

Услед почетка радова на изградњи нове пијаце, на нову локацију коју је одредио оснивач измештен је довољан број тезги за потребе зелене и робне пијаце. Делатност се одвијала без прекида и на задовољавајући начин. Нова пијаца је пуштена у рад 7. јануара 2022. године.

Значајније ангажовање механизације и запослених је уследило након обилних снежних падавина у месецу фебруару. Осим тога, механизација је у периоду од марта до децембра била ангажована и на насипању сеоских путева, тарупирању и сечењу растиња поред сеоских путних праваца.

На иницијативу оснивача општине Косјерић извршена је измена и допуна одлуке о одржавању комуналне хигијене на територији општине Косјерић, којом је делатност одржавања два фудбалска терена поверена КЈП „Елан“. Делатност се обавља од месеца марта 2021. године.

1. **БИЛАНС УСПЕXA**

За 2021. годину предузеће је планирало добит од 50.287 динара. Остварена је добит од 1.229.629 динара. Укупно остварени приходи су за 1% виши од планираних и расходи су за 1% нижи од планираних.

Приход од водовода и канализације је за 14% виши од планираног. Разлог је значајно повећана потрошња воде у летњим месецима, како од стране појединих правних лица, тако и од стране грађана и правних лица којима је вода превожена цистернама по посебним налозима. Приход од изношења смећа је за 2% виши од планираног, приход од комуналне хигијене је на нивоу планираног, приход од одржавања спортских објеката је за 5% мањи од планираног јер услуга није кренула почетком месеца, већ половином марта, приход од пијачних услуга је виши за 7% од планираног, приход од погребних услуга је виши за 11% од планираног, приход од зимског одржавања је нижи за 18%. Приход остварен на одржавању општинских путева и грађевинским радовима за 3% нижи од планираног. Остали пословни приходи су 46% мањи од планираних услед слабије наплате спорних потраживања.

Трошкови материјала су за 6% виши од планираних. На већини позиција су трошкови материјала већи од планираних. Карактеристично за 2021. годину је да су цене материјала значајно порасле, што је и довело до ових одступања од плана. Из категорије материјала веће одступање од планираног је при набавци ХТЗ опреме где су трошкови за 40% виши од планираних, код утрошка горива, где су трошкови виши за 14% од планираних и утрошак резервних делова где су трошкови из ове категорије за 51% виши од планираних, уља, мазива где су трошкови 24% виши од планираних и основни материјал, превасходно грађевински материјал, где су трошкови за 11% виши од планираних и трошкови водоводног инсталационог материјала где су трошкови за 9% виши од планираних.

Трошкови зарада, накнада зарада и остали лични расходи нижи су за 5% од планираних. Из ове категорије су све позиције ниже од планираних.

Трошкови производних услуга су 7% нижи од планираних. Трошкови амортизације су за 2% виши од планираних. Нематеријални трошкови су 16% нижи од планираних.

Остали расходи су 202% виши од планираних услед књижења спорних потраживања која су старија од годину дана.

1. **БИЛАНС СТАЊА**

Укупна актива и пасива су на нивоу планираних вредности.

Предузеће је успевало да редовно измирује своје обавезе према добављачима, обавезе по основу ПДВ-а, обавезе по кредитима и да редовно исплаћује зараде запосленима.

1. **ИЗВЕШТАЈ О ТОКОВИМА ГОТОВИНЕ**

Готовински еквиваленти су за 276% виши од планираних. Разлог је што плаћање новонабављеног возила није извршено у 2021. години јер је возило испоручено 2022. године. Такође већи прилив средстава је уследио од Оснивача који је измирио све обавезе по услугама које су биле фактурисане пре 31. децембра 2021. године.

**4. ТРОШКОВИ ЗАПОСЛЕНИХ**

Трошкови запослених су у границама планираних. Зараде су исплаћене у износу који је 3% мањи од планираног услед мањег броја запослених од планираног броја за једног радника. Трошкови Надзорног одбора су на нивоу планираних а трошкови превоза радника 8% мањи од планираних. Трошкови дневница су 76% мањи од планираних.

Трошкови отпремнина су за 31% нижи од планираних јер један запослени није отишао у превремену пензију како је било планирано. Разлог је што се након прибављене документације испоставило да није остварио услов за одлазак у превремену пензију услед недостатка уписаног стажа у фирмама где је раније радио.

Извршена је исплата помоћи свим радницима и то у прва два квартала у износу од по 10.000 динара и у трећем кварталу 21.800 динара, ради ублажавања неповољног материјалног положаја у складу са Анексом II Посебног колективног уговора за јавна предузећа у комуналној делатности на територији Републике Србије. Једном запосленом је исплаћена помоћ у случају смрти члана уже породице у износу од 50.000 динара. Укупно исплаћена средства за солидарне помоћи су за 12% нижа од планираних.

**5. ДИНАМИКА ЗАПОСЛЕНИХ**

Почетком 2021. године предузеће је у радном односу имало 33 запослена у сталном радном односу и 7 запослених у радном односу на одређено време (укупно 40 запослених).

У периоду од 01.01.2021 до 31.12.2021. године два запослена из сталног радног односа су отишла у старосну пензију и запослена су два радника у радни однос на одређено време.

Број радника на дан 31.12.2021. године 32 запослена у сталном радном односу и 8 запослених у радном односу на одређено време (укупно 40 запослених). Међу 8 запослених на одређено време је и лице запослено ради замене одсутног радника до његовог повратка и директор као постављено лице. Таква лица се не убрајају у ограничење броја запослених, у складу са чланом 27к Закона о буџетском систему где стоји да корисник јавних средстава који има мање од 50 запослених на неодређено време може да има највише до 7 запослених на одређено време.

**6. КРЕТАЊЕ ЦЕНА ПРОИЗВОДА И УСЛУГА**

Цене комуналних услуга су се повећале квартално током 2020. године и то само за цене из категорије корисника грађана: цена воде за 3%, цена канализације за 5% и цена услуге изношења смећа за 5%. У 2021. години неће бити повећања цена.

Цене комуналних услуга за категорију правна лица се нису мењале од 01.01.2011. године а остале цене у примени од 01.02.2013. године.

**7. СУБВЕНЦИЈЕ И ОСТАЛИ ПРИХОДИ ИЗ БУЏЕТА**

КЈП „Елан“ не користи субвенције из буџета.

Са оснивачем су склопљени уговори за следеће делатност: Одржавање комуналне хигијене, Одржавање спортских објеката, Зимско одржавање, Превоз отпада сакупљеног на територији општине Косјерић на регионалну депонију Дубоко и остали грађевински радови по налогу оснивача (одржавање општинских путева у смислу насипања путева, чишћења канала, тарупирање и сл.)

Остварено је 2% мање прихода од делатности које су уговорене са Оснивачем.

**8. СРЕДСТВА ЗА ПОСЕБНЕ НАМЕНЕ**

У 2021.ој години за репрезентацију је утрошено 75.509 динара што је 26% мање од планираног нивоа (план 100.000 динара).

Средства планирана за донације су 130.000 од чега је у периоду од јануара до децембра 2021. године утрошено 60.000 динара (46%).

Донете су одлуке о додели донација:

- Друштву за церебралну парализу Косјерић за потребе плаћања телефонских услуга и интернета у укупном износу од 28.000 динара (по 7.000 динара квартално),

- Удружењу пензионера општине Косјерић као финансијска помоћ у обнови народних ношњи за певачку групу „Треће доба“ у износу од 12.000 динара.

- Удружењу Субнор Косјерић помоћ у уређењу и обнови спомен обележја из другог светског рата 20.000 динара.

За спортске активности планирано је 50.000 динара, а исплаћеноје 42.000 и то: Атлетском клубу Косјерић 12.000 динара за реализацију меморијалне трке „Генерал Светомир Ђукић“ и Фудбалском клубу Црнокоса Косјерић 30.000 динара као финансијска помоћ за учешће на међународном турниру пријатељства у фудбалу који је одржан у Будви 17-20 јуна 2021. године.

За хуманитарне активности нису уплаћивана средства.

**9. КРЕДИТНА ЗАДУЖЕНОСТ**

Предузеће је почетком године било задужено по два основа. Како је један кредит отплаћен у месецу фебруару, предузеће се накнадно у месецу мају наново задужило.

1. За потребе отплате камиона аутосмећар, са Комерцијалном банком је склопљен уговор о кредиту на износ од 80.800 ЕУР. Рок отплате кредита је 48 месеци. Датум доспећа прве рате је 07.03.2017. године а последње 07.02.2021. године. Месечни ануитети за отплату главнице износе 1.683,33 еур а отплата се врши у динарима по средњем курсу НБС на дан уплате кредита. У фебруару месецу је завршена отплата по овом кредиту.

2. За потребе отплате камиона кипера, са Банком Интеса је склопљен уговор окредиту на износ од 38.057 ЕУР. Рок отплате је 36 месеци. Датум доспећа прве рате је 21.03.2019. године а последње 21.05.2022. године. Месечни ануитети за отплату главнице износе 1.055,59 еура, а отплата се врши у динарима по средњем курсу НБС на дан уплате кредита.

3. За потребе отплате Скипа, са банком Поштанска Штедионица је склопљен уговор о кредиту на износ од 7 милиона динара. Рок отплате је 60 месеци. Датум доспећа прве рате је 08.05.2021. године, а последње 08.04.2026. године. Месечни ануитети за отплату главнице износе 116.666,67 динара.

Током 2021. Године предузеће је редовно месечно измиривало обавезе по кредитима.

За период од 01.01. до 31.12.2021. године за отплату кредита плаћено је 3.019.990 динара (2.818.349 динара главница и 201.641 динара камата).

**10.ИЗВЕШТАЈ О ИНВЕСТИЦИЈАМА**

У првом кварталу 2021. године испоручена је комбинована грађевинска машина скип чија је вредност 8.865.434 динара и нова клима за скип чија је вредност 235.359 динара.

У другом кварталу набављено је 10 нових контејнера запремине 1,1м³ чија је укупна вредност 350.000 динара.

У трећем кварталу су набављени: алат за аутоимеханичара у износу од 16.497 динара, перач за возила у износу од 47.916 динара, пумпа за прање филтера на ППВ у износу од 89.000 динара и ормар вредности 16.000 динара.

У четвртом кварталу су набављени: ТА пећ за ППВ вредности 56.400 динара, ормари за одлагање гардеробе радника у вредности 240.500 динара, ормар за алат вредности 29.600 динара, уређаји за очитавање водомера – 2 комада вредности 117.498 динара, водена пумпа 59.575 динара. Авансно је извршена уплата за 9 нових контејнера вредности 349.920 динара.

Све вредности су исказане без ПДВ-а. Све реализоване инвестиције, као и отплату кредита предузеће је извршило из сопствених средстава.

**2. Назив предузећа:*ЈАВНО КОМУНАЛНО ПРЕДУЗЕЋЕ „ГРАДСКА ТОПЛАНА“ КОСЈЕРИЋ***

Седиште: Косјерић, Олге Грбић 5/II

Претежна делатност: 3530 Производња паре и климатизација

Матични број: 17496255

ПИБ: 101838788

Надлежно министарство: Министарство рударства и енергетике

Делатности јавног предузећа /друштва капитала су:

* 3530 Производња паре и климатизација
* 3522 Дистрибуција гасовитих горива гасоводом

Годишњи Програм пословања ЈКП''Градска топлана'' Косјерић за 2021.годину усвојен на седници Скупштине општине Косјерић.

**II ОБРАЗЛОЖЕЊЕ ПОСЛОВАЊА**

У периоду од 01.01.-31.12.2021. године је у потпуности испуњена обавеза производње, дистрибуције и снабдевања свих купаца топлотном енергијом.

Остварен је губитак у износу од 13.631.700 динара, који је неизбежан узимајући у обзир тренутни начин пословања Предузећа. Због прихода који су годинама већ исти из разлога што се цена услуга грејања није мењала од 2013. године са једне стране и раста цена мазута, куповина мазута када је најскупљи и фактурисаног утрошка електричне енергије од стране „Елкока“, уз смањење потрошње топлотне енергије за ову фирму, као и честих хаварија на топловоду може се рећи да је овај губитак реалан.

Наплата је у овом периоду била нешто боља од предузећа и установа, али и даље остаје велики проблем наплате од физичких лица нарочито у овом периоду пандемије и предложених мера. Спорна потраживања предата су надлежним извршитељима који спроводе поступак принудне наплате потраживања.

1. **БИЛАНС УСПЕХА**

Већина позиција у билансу успеха су на нивоу остварења у претходној години и плана за прво полугодиште ове године осим раста трошкова горива и енергије који су значајно већи од планираних пре свега због високе цене мазута.

Трошак мазута је значајно увећан из разлога повећања цена на тржишту за око 80% у односу на исти период прошле године (са 51 дин/kg у новембру 2020. године на 93 дин/kg у новембру 2021. године), као и великог утрошка електричне енергије у износу од 2.495.000 динара, који је у ранијим годинама компезован кроз грејање „Елкока“, али је последњих година „Елкок“ смањио утрошак грејања, а самим тим и приход Предузећу.

Поред трошка горива и енергије повећан је и трошак производних услуга за скоро 1.000.000,00 (делимични ремонт котла, замена главне циркулационе пумпе, поправка магистралног топловода поред дечјег вртића на више места и замена трасе топловода у тржном центру због немогућности санације хаварије на топловоду у темељима зграде) са планираних 750.000,00 динара, на 1.739.560,00 динара.

1. **БИЛАНС СТАЊА**

Све позиције Биланса стања су у складу са планираним или уз незнатна одступања.

Потраживање по основу продаје је и даље велико тако да смањење потраживања и даље мора бити приоритет.

Веће су и обавезе из пословања и односе се на обавезе према испоручиоцима мазута, као и обавезе према Републичкој дирекцији за робне резерве.

1. **ИЗВЕШТАЈ О ТОКОВИМА ГОТОВИНЕ**

Већина позиција у токовима готовине из пословних активности су у складу са планираним.

Инвестиционе активности Предузећа нису планиране у овом периоду, с тим што Оснивач као инвеститор реализује инвестицију конверзије котларнице са мазута на природни гас са реконструкцијом објекта топлане.

**4. ТРОШКОВИ ЗАПОСЛЕНИХ**

Сви трошкови запослених су нижи од планираних.

**5. ДИНАМИКА ЗАПОСЛЕНИХ**

На крају периода укупан број запослених је 9 радника, као и на крају прошле године.

**6. КРЕТАЊЕ ЦЕНА ПРОИЗВОДА И УСЛУГА**

Није било промене цене производа и услуга.

**7. СУБВЕНЦИЈЕ И ОСТАЛИ ПРИХОДИ ИЗ БУЏЕТА**

Усвојеним Програмом пословања за 2021. годину, у овом периоду исплаћена је субвенција од 2.250.000 динара

**8. СРЕДСТВА ЗА ПОСЕБНЕ НАМЕНЕ**

Средства за посебне намене нису планиране Програмом пословања, па није било ни утрошка истих.

**9. ИЗВЕШТАЈ О ИНВЕСТИЦИЈАМА**

У овом извештајном периоду извршене су поправке главне циркулационе пумпе, ремонт осам циркулационих пумпи за подстанице, као и неопходне текуће поправке на мрежи, што спада у текуће инвестиционо одржавање.

**III ЗАКЉУЧНА РАЗМАТРАЊА И НАПОМЕНЕ**

Пословање предузећа у посматраном периоду је на нивоу пословања оствареног у истом периоду прошле године. Према Програму пословања за 2021. годину и даље остају основни проблеми у функционисању, а то су наплата потраживања, нереално висока цена мазута, који је у односу на прошлу сезону поскупео за око 80%, дотрајалост котлова и дистрибутивне мреже, као и неизмирене обавезе за мазут, како за ову, тако и претходну грејну сезону.

Управо из разлога континуираног поскупљења мазута, који ће до краја ове грејне сезоне дифинитивно премашити 100 дин/kg (иначе, цена услуге грејања је рађена на бази цене мазута од 40 дин/kg у 2013. години), уз подршку Оснивача и Министарства заштите животне средине ушли смо у пројекат реконструкције котларнице са конверзијом на природни гас са циљем преласка на значајно јефтиније (цца 38 дин/m3), али и еколошко гориво – природни гас.

У овом кварталу реализован је пројекат реконструкције котларнице са конверзијом на природни гас, чиме су створени технички услови за прелазак котларнице на нови, еколошки енергент – природни гас. Потпуно је реконструисан и дограђен грађевински омотач објекта чиме је дотрајали омотач од трапезног лима замењен негоривим против-пожарним панелима, замењени су прозори, врата, дограђена пожарна врата, „СВЕ СТОП!“ заштита, заштита конструкције, изградња хидрантске мреже око и унутар објекта и др. по Главном пројекту заштите од пожара, израђена је унутрашња гасна инсталација и гасна рампа, све у циљу стварања техничких услова и услова против-пожарне заштите како би котларница могла да користи гас као енергент.

Иако су сви технички услови испуњени, због формалних услова у овом кварталу се још увек не користи гас, с тим што је гас доведен на притисак у мерно-регулациону станицу котларнице и чека завршетак формалне процедуре како би био пуштен у употребу. Очекује се да котларница почне коришћење природног гаса у другој половини јануара 2022. године, а до тада ће користити мазут као енергент за производњу топлотне енергије, који и након преласка на гас остаје алтернативнмо гориво због евентуалних проблема са дистрибуцијом гаса.

Поред реконструкције објекта и прилагођавања истог за потребе новог енергента, средствима Министарства заштите животне средине покренута је набавка виталне опреме која ће заменити постојећу, амортизовану опрему. Испоручилац је одабран у поступку јавне набавке, а испорука опрема се очекује до средине марта 2022. године. Због ограничених средстава у току је набавка: два вреловодна котла температурног режима 110/90°C, једног горионика на природни гас снаге 4000 kW, неколико главних циркулационих пумпи у примару и секундару са и без фреквентне регулације рада у зависности од спољне температуре, плочастих измењивача топлоте за потребе раздвајања постојећих корисника од корисника на зони „Југ“ (школе, спортске хале, дом здравља, зграда код цркве), које су планиране да буду на систему од окотбра 2022. године, система за третман котловске воде и друге опреме укупне вредности 29 милиона са ПДВ-ом.

Због ограничених средстава која нису била довољна да се пројекат у потпуности реализује, како због већег обима радова и опреме која је потребна у односу на првобитно планирану, али и значајног раста цена у 2021. години које су утицале на повећање инвестиционе вредности, у наредном периоду је потребно обезбедити додатна средства за завршетак пројекта у износу од око 27 милиона динара за следеће радове: комплетан електромоторни развод и повезивање опреме са израдом командних и разводих ормана укупне вредности 9,5 милиона динара по Пројекту за извођење, набавка цеви различитих пречника, запорних и регулационих вентила, прирубница и друге машинске опреме, као и повезивање нове опреме у објекту путем цевне мреже укупне вредности око 12 милиона динара, као и замена постојеће армирано-бетонске плоче новом плочом од феро-бетона са новим темељима за опрему у износу од око 2 милиона динара, по Пројекту за извођење и изградња стубне трафостанице 250kVA за потребе прикључка на електро-дистрибутивну мрежу ЕПС-а, која према предмеру ЕПС-а износи око 3 милиона динара. Вредности су оквирне, с тим што ће за потребе обезбеђивања средстава преко конкурса код министарстава бити израђен детаљан предмер и предрачун са тачно дефинисаним радовима који су по Пројекту за извођење преостали да се ураде.

Можда ће све ове бројке изгледати велике, али имајући у виду да је ово прва велика инвестиција у СДГ у последњих 30 година, сложићемо се да вредност инвестиције, реално, није велика, поготово када за ова средства добијамо решено питање производње топлотне енергије у наредних 10-15 година, уз систем који ће бити на максимуму енергетске ефикасности, бар када је у питању производња топлотне енергије.

С тим у вези, завршетак инвестиције која је планирана за 2022. годину стварају се услови за економски одржив начин пословања нашег предузећа. Без проширења броја корисника, само замена енергента неће бити довољна за одрживо пословање Предузећа, а самим тим и система даљинског грејања у целини.

**3. Назив предузећа: *ЈАВНО КОМУНАЛНО ПРЕДУЗЕЋE РЕГИОНАЛНИ ЦЕНТАР ЗА УПРАВЉАЊЕ ОТПАДОМ "ДУБОКО" УЖИЦЕ***

### ОСНОВНИ СТАТУСНИ ПОДАЦИ

Пословно име: ЈКП Регионални центар за управљање отпадом "Дубоко" Ужице Седиште: Ужице, Дубоко бб

Претежна делатност: 3821 – третман и одлагањe отпада који није опасан Матични број: 20104279

ПИБ: 104384299

Надлежно министарство: Министарство грађевинарства, саобраћаја и инфраструктуре,

Министaрство заштите животне средине, Министарство привреде

Општине Ужице, Бајина Башта, Пожега, Ариље, Чајетина, Косјерић, Лучани и Ивањица су 13.10.2005. године закључили Уговор 10 број 352-55/2005 о оснивању, изградњи и коришћењу Регионалне санитарне депоније Дубоко, којим су, као оснивачи, регулисали међусобна права и обавезе везане за оснивање, изградњу, финансирање и експлоатацију Регионалне санитарне депоније Дубоко.

Дана 24.10.2005. године на основу Анекса 1, наведеном уговору је као оснивач приступила и Општина Чачак.

Уговором о оснивању, изградњи и коришћењу Регионалне санитарне депоније Дубоко општине – оснивачи су на доста уопштен начин регулисали међусобна права и обавезе у вези оснивања, финансирања рада и изградње и експлоатације Регионалне санитарне депоније "Дубоко".

На основу оснивачког уговора и одлука скупштина оснивача, а у складу са чланом 6. Уговора 10, основано је Јавно комунално предузеће Регионална санитарна депонија "Дубоко" са седиштем у Ужицу, које је код Агенције за привредне регистре регистровано решењем БД. 99234/2005, дана 01.12.2005. године.

Агенција за привредне регистре је одлуком 8884/2010, од 31.08.2010. године, извршила промену шифре претежне делатности која се сада води под бројем: 3811.

Управни одбор је на 54 седници, одржаној 22.09.2011. године, донео је Одлуку број 54/4 о промени адресе - седишта, које од тада гласи: Ужице, Дубоко бб, што је евидентирано решењем АПР БД 129434/2011 од 20.10.2011. године.

Управни одбор је на 62 седници, одржаној 13.09.2012. године, донео Одлуку број 62/9 о промени пословног имена које од тада гласи: Јавно комунално предузеће "Регионални центар за управљање отпадом Дубоко" Ужице што је евидентирано решењем АПР БД 140011/2012 од 05.11.2012. године.

Решењем Агенције за привредне регистре број БД 68412/2019 од 17.07.2019. године констатовано је усаглашавање оснивачког акта Предузећа са Законом о јавним предузећима. Истим решењем су евидентирани председник и чланови Надзорног одбора.

ЈКП "Дубоко" Ужице делатност обавља на основу:

- Измене и допуне Дозволе о издавању интегралне дозволе за складиштење и третман неопасног отпада и одлагање отпада на депонију неопасног отпада на локацији Регионалног центра за управљање отпадом "Дубоко" Ужице (Министарство животне средине број 19-00-00739/3/2011-02 од 12.03.2021. године, регистарски број дозволе 887),

- Измене и допуне Решење о издавању интегралне дозволе за сакупљање и транспорт неопасног отпада на територији Републике Србије (Министарство заштите животне средине број 19-00-00053/1/2017-02 од 06.04.2021. године, регистарски број дозволе 2150).

Програм пословања ЈКП "Дубоко" Ужице за 2021. годину усвојен је одлуком Надзорног одбора број 9/3 од 01.12.2020. године. Решењем I број 023-154/20 од 24.12.2020. године Скупштина Града Ужица је дала сагласност на Програм пословања ЈКП "Дубоко" Ужице за 2020. годину.

### OБРАЗЛОЖЕЊЕ ПОСЛОВАЊА

**РЕАЛИЗАЦИЈА ОСНОВНЕ ДЕЛАТНОСТИ У ДРУГОМ КВАРТАЛУ 2021. ГОДИНЕ**

У Регионални центар за управљање отпадом "Дубоко" Ужице комунални отпад допрема се камионима ЈКП "Дубоко" Ужице из следећих локалних самоуправа: града Чачка и општина Ивањице, Пожеге, Бајине Баште, Лучана, Ариља и Чајетине. Комунални отпад из града Ужица сакупља и довози ЈКП "Биоктош" Ужице. Из општине Косјерић комунални отпад сакупља и довози ЈКП "Елан" Косјерић. По налогу Министарства за заштиту животне средине у ЈКП "Дубоко" Ужице је у овом периоду допремљено 1.305,56 тона плутајућег отпада из Потпећког језера поред Прибоја.

Неке од локалних самоуправа у систему Дубоко врше примарну селекцију отпада на месту настанка.

На основу Одлуке Управног одбора ЈКП "Дубоко" Ужице бр. 93/4 од 25.12.2015. године, ради се улазна контрола квалитета примарно селектованог отпада. У складу са тим, у 2021. године, признато је 2.441,47 тона, што је 51,13% од укупно пријављене количине примарно селектованог отпада која износи 4.774,59 тона. Због високог нивоа нечистоћа (зеленог отпада, грађевинског отпада, кухињског отпада, влаге, пиљевине, земље, пепела и сл.) није признато као примарно селектовани отпад 1.076,20 тона из града Чачка, 984,32 тона из града Ужица, 176,46 тона из општине Бајина Башта, 5,08 тона из општине Лучани, 75,84 тоне из општине Ариља и 17,22 тоне из општине Ивањица. У табели 3. дат је преглед количина примљеног отпада у 2021. години у односу на планиране количине из Програма пословања за 2021. годину.

На претоварним местима нема заосталог непревезеног отпада.

У 2021. године у односу на исти период 2020. годину примљено је 2.382,12 тона више комуналног отпада. У истом периоду третирано је 3.273,98 тона комуналног отпада мање, а депоновано 4.507,34 тона више. У центру за секундарну селекцију отпада издвојено је 2.432,73 тона мање секундарних сировина и лаке фракције. На даљи третман отпремљено је 2.454,02 тона мање. У 2021. години проценат селектованог отпада у односу на примљени био је 7,12%, а у истом периоду 2020. години 9,89%.

Проценат селектованог отпада је мањи у односу на исти период 2020. године због застоја у радy цементне индустрије која преузима селектовани материјал и учесталијег коришћења боловања радника у центру за селекцију отпада.

У извештајном периоду запослени у ЈКП "Дубоко" Ужице су знатно више користили боловање по више основа у односу на исти период 2020. године.

Одлагање отпада се врши на четвртој етажи према инструкцијама везаним за стабилност постојећег тела депоније. На дан 31. децембар 2021. године процењена ангажована кубатура тела депоније је око 610.000 m³.

У извештајном периоду, 06.01.2021. године, завршена је реализација пројекта SUBREC који је финансиран из средстава IPA фонда. Отпад из канти, које су подељене у оквиру SUBREC пројекта допрема се у Регионални центар за управљање отпадом "Дубоко" Ужице од 25. фебруара 2020. године. До 31. децембра 2021. године укупна количина допремљене суве фракције износи 562.680 килограма. Од тога је 40% рециклабилних сировина, док је 60% лака фракција која се користи у цементној индустрији. Отпад који се сакупи из пројекта SUBREC не завршава на телу депоније.

У оквиру овог пројекта сакупљено је и допремљено у Регионални центар за управљање отпадом "Дубоко" Ужице 19.300 килограма амбалажног стакла из жутих контејнера.

У оквиру програма прекограничне сарадње Србија – Босна и Херцеговина, у сарадњи са "Регионалном развојном агенцијом Златибор" Ужице, припремљен је и предат на оцену предлог пројекта вeзан за успостављање система управљања кабастим отпадом на територији градова Ужица и Тузле (Bulky Waste Less). Пројекат је одобрен и уговор са донатором је потписан 29.12.2020. године. Реализација пројекта је отпoчела 01.03.2021. године, а предвиђено време трајања пројекта је 18 месеци. Водећи апликант на пројекту је ЈКП "Дубоко" Ужице, а партнери на пројекту су ЈКП "Комуналац" Тузла и "Центар за екологију и енергију" из Тузле. Средства из ИПА фонда су искоришћена за набавку неопходне опреме (2 шредера за ситњење кабастог отпада, 40 контејнера за размештај по насељима два града). Паралелно са активностима техничког карактера, планиране су и реализују се активности везане за информативно промотивну кампању. Постављање контејнера за кабасти отпад на територији града Ужица је почело 24. новембра 2021. године. Последњи викенд у месецу наранџасти контејнери се постављају на тачно одређеним локацијама које су усвојене одлуком Градског већа. Додатно, физичка лица могу лично, без накнаде да довезу кабасти отпад у ЈКП "Дубоко" Ужице. У 2021. години, за два месеца је прикупљено 18.320 килограма кабастог отпада.

У извештајном периоду предузеће је остварило губитак у износу од 19.863.571 динара. Садашња цена депоновања отпада на коју су оснивачи дали сагласност није довољна за покриће оперативних трошкова пословања што директно има за последицу исказивање губитка у пословним књигама предузећа.

### БИЛАНС УСПЕХА

Пословне приходе чине приходи од депоновања, приходи од продаје селектованог отпада и остали пословни приходи.

Приходи од депоновања у директној су вези са количином допремљеног отпада. Наведени приходи умањени су за вредност признатог примарно селектованог отпада. У извештајном периоду, по налогу Министарства за заштиту животне средине, збринут је плутајући отпад са Потпећког језера, што је утицало на повећање прихода од депоновања отпада.

Приходи од продаје селектованог отпада нису остварени у планираном износу због чињенице да се и даље већински допрема примарно неселектован отпад. Из таквог отпада много је теже издвојити квалитетне материјале прихватљиве за потенцијалне купце. Поред неадекватне морфологије примљеног отпада на висину исказаних прихода утицала је и цена селектованог отпада на тржишту.

Финансијски приходи односе се на камате за средства по виђењу и средства орочена код банке као и камате наплаћене у извршним поступцима.

Остали приходи у највећем делу се односе на наплаћена отписана потраживања у претходној години.

Пословни расходи реализовани су у мањем износу од планираног. У највећој мери то је последица реализације набавки у складу са финансијским могућностима предузећа као и уговарања нижих цена од планираних кроз поступке јавних набавки.

Остали расходи се односе на трошкове пореза на приход од продаје секунадарних сировина, индиректан отпис потраживања ненаплаћених у року од 60 дана од датума доспећа и рачуне трошкова из 2020. године који су евидентирани у 2021. години и нису материјално значајни.

### БИЛАНС СТАЊА

Позиција из биланса стања, уписани а неуплаћени капитал и стална имовина, реализована је у мањем износу од планираног због кашњења у реализацији радова на стабилизацији и проширењу тела депоније.

Стање залиха материјала је веће од планираног због неутрошеног материјала до краја извештајног периода у складу са планом.

Исказана краткорочна потраживања су већа од планираних због потписаних уговора о другачијој динамици измирења доспелих обавеза. Новчана средства су исказана у већем износу од планираног због нереализованих планираних инвестиција. Поменута средства су орочена код банке.

### ИЗВЕШТАЈ О ТОКОВИМА ГОТОВИНЕ

Прилив готовине из активности инвестирања се односи на камате за средства по виђењу и средства орочена код банке као и камате наплаћене у извршним поступцима.

Одлив готовине из активности инвестирања и прилив готовине из активности финансирања знатно одступају од планираних због кашњења у реализацији радова на стабилизацији и проширењу тела депоније.

Готовина на крају обрачунског периода је већа у односу на планиране вредности. Од укупног износа од 89.553.176 динара, 73.660.000 динара се односи на орочена средства код банке за планиране инвестиције које нису реализоване у 2020. и 2021. години.

### ТРОШКОВИ ЗАПОСЛЕНИХ

Трошкови зарада, накнада зарада запослених и чланова управе обрачунати у периоду од 01.01.2021. до 31.12.2021. години, у складу су са важећим законским прописима и актима предузећа.

У оквиру осталих накнада трошкова запосленима и осталим физичким лицима исказана је и отпремнина за одлазак у пензију.

### ДИНАМИКА ЗАПОСЛЕНИХ

Укупан број запослених у ЈКП "Дубоко" Ужице на дан 31.12.2021. године је 94 од чега на неодређено време 83 запослених, а 11 запослених на одређено време. Један запослени је именован на јавну функцију због чега му радни однос мирује до престанка мандата.

### КРЕТАЊЕ ЦЕНА ПРОИЗВОДА И УСЛУГА

По питању ценовне стратегије ЈКП "Дубоко" Ужице има дефинисану накнаду за основну услугу транспорта, третмана и безбедног одлагања комуналног отпада формирану сагласно Закону о комуналним делатностима. Наканада за одлагање отпада износи 2.292,00 динара по тони (Одлука Надзорног одбора број 4/7 од 09.12.2019. године). 14 Сагласно Одлуци Управног одбора број 86/3 од 29.01.2015. године, примарна селекција отпада може да утиче на умањење вредности фактуре за депоновање.

На основу Члана 32. Оснивачког акта, Члана 28. Статута и Члана 17. Пословника о раду, Надзори одбор је у циљу обезбеђивања услова за реализацију Програма пословања ЈКП "Дубоко" Ужице за 2020. годину донео Одлуку број 6/7 од 25.05.2020. године којом се од 01.04.2020. године утврђују нове цене за пријем, третман и одлагање осталих врста отпада. Детаљни преглед цена ЈКП "Дубоко" Ужице дат је у Обрасцу 4.

Ценовна политика за продају селектованог отпада, базирана је на принципу тренутних важећих цена појединих врста материјала. Селектован отпад, издвојен приликом секундарне селекције, има карактеристике берзанске робе и пре закључивања уговора о продају прикупљају се понуде од потенцијалних купаца.

Ценовници су доступни на интернет страни ЈКП "Дубоко" Ужице.

### СУБВЕНЦИЈЕ И ОСТАЛИ ПРИХОДИ ИЗ БУЏЕТА

Субвенције и остали приходи из буџета нису планирани у 2021. години.

### СРЕДСТВА ЗА ПОСЕБНЕ НАМЕНЕ

Планирани и реализовани износ средстава за посебне намене за 2021. годину:

* Хуманитарне активности (планирано 100.000 дин., реализовано 20.000 дин.)
* Репрезентација (планирано 500.000 дин., реализовано 313.900 дин.)
* Реклама и пропаганда ( планирано 776.000 дин., реализовано 245.055 дин.)

### ИЗВЕШТАЈ О ИНВЕСТИЦИЈАМА

У извештајном периоду реализоване су набавке приколице за транспорт аброл контејнера у износу од 2.889.000 динара, набавка багера гусеничара за рад на телу депоније у износу 14.749.000 динара, набавка шест аброл контејнера запремине 32 m3 у износу од 3.118.530 динара, реализовано је додатно улагање у средства транспорта (камион IVECO) у износу од 527.206 динара, сервис компактора у износу од 833.136 динара, набавка аброл кипера за транспорт аброл контејнера у износу од 13.989.000 динара, набавка виљушкара носивости 5 тона у износу од 4.465.000 динара, набавка уређаја за HPH анализу у износу од 160.800 динара, набавка уређаја за дијагностику у износу од 812.000 динара и набавка система ДМС и система кадровске евиденције у износу од 300.000 динара.

У извештајном периоду расписана је набавка компактора, расписана и реализована набавка за израду пројектне документације за изградњу Сенице – Едукативног центра, расписана набавка грајфера који се качи на камион подизач (BWL пројекат - IPA донација) и извршена санација пукотина на Аерационој лагуни.

За потребе реализације пројекта Bulky Waste Less (пројекат успостављање система управљања кабастим отпадом на територији градова Ужица и Тузле) набављен је шредер за дробљење кабастог отпада у износу од 19.733.957 динара, боксеви за рециклажно двориште у износу од 235.000 динара, контејнери од 3m³, 5m³ и 7m³ у износу од 1.812.500 динара и фотоапарат - камера чија је вредност 112.316 динара.

ЈКП "Дубоко" Ужице се преко Града Ужица обратило Министарству заштите животне средине за одобравање средстава за финансирање пројекта проширења и стабилизације тела депоније. У децембру 2020. године Министарство је Граду Ужицу уплатило 96.000.000 динара за наставак радова на овом пројекту. Средства су пренета на текућу рачун ЈКП "Дубоко" Ужице крајем године.

У извештајном периоду, због континуитета и ургентности на наставку реализације овог пројекта, настављене су активности са извођачем радова "Sade" и надзормом "IG" Бања Лука огранак Београд на анаксирањима потписаних уговора за даљи наставак започетих радова. Радови на стабилизацији и проширењу тела депоније Дубоко су почели 23.06.2021. године. У извештајном периоду завршени су радови на стабилизацији испод пута, у зони ћелије 1 и очекује се почетак радова на стабилизацији испод пута у зони ћелије 2. У току су активности којима ће се обезбедити извршење радова на проширењу 4. и отварању 5. етаже, како би се добио простор за тренутно одлагање отпада. Урађени су предлози Анекса уговора са Извођачем и Надзором. Наставак радова на проширењу и стабилизацији тела депоније очекују се на пролеће 2022. године. Закључен је уговор са надзором и биће потребно изабрати нови надзор.

У току је реализација поступка легализације објекта – административна зграда ЈКП "Дубоко" Ужице. Прибављена је документација (извештај о затеченом стању – управне административне зграде) за потребе укњижења (легализације) објекта са геодетским снимком, по цени од 190.000 динара. Документација је предата у градску управу за урбанизам, изградњу и имовинско правне послове – одељење за легализацију објеката

### КРЕДИТНА ЗАДУЖЕНОСТ

ЈКП "Дубоко" Ужице није кредитно задужено.

### НЕТО ГУБИТАК

У посматраном периоду предузеће је остварило губитак у износу од 19.863.571 динара.

На основу Члана 103. Статута Града Ужица Градско веће на седници одржаној дана 29.08.2018. године је донело Закључак број III 023-74-1/18 у коме се, између осталог, налаже да се изврши анализа пословања ЈКП "Дубоко" Ужице од стране директора предузећа, члана Градског већа за јавна предузећа, члана Градског већа за финансије и начелника Градске управе за финансије и предложе мере за смањење губитка. У складу са тим извршена је упоредна анализа финансијског и пословног резултата и предложен списак мера за смањење губитка.

Једна од предложених мера је да се повећа цена за услугу депоновања отпада. Садашња цена депоновања отпада на коју су оснивачи дали сагласност није довољна за покриће оперативних трошкова пословања што директно има за последицу исказивање губитка у пословним књигама предузећа.

Такође, једна од мера је да се размотри могућност престанка умањења вредности фактура за депоновање по основу примљеног примарно селектованог отпада или да се смањи цена по којој се умањују фактуре.

Предложена мера је и да општине Ивањица, Пожега и Бајина Башта, односно јавна комунална предузећа са њихових територија, преузму стручне сараднике за сарадњу са локалним самоуправама. Осталих шест локалних самоуправа које су у систему "Дубоко" немају лица ангажована на овим позиција тако да су у неком смислу у подређеном положају у односу на оне које их имају. Са позиције пословања ЈКП "Дубоко" Ужице ови радници нису неопходни јер се њихов посао своди на обавештавање о стању попуњености контејнера на претоварним станицама.

Поред претходно наведених мера предложено је да град Чачак односно ЈКП "Комуналац" Чачак преузме управљање над трансфер станицом у Чачку и запослене у њој. Трансфер станица у Чачку је у власништву града Чачка и није пренета на управљање ЈКП "Дубоко" Ужице.

Руководство предузећа, поступајући по препорукама Координационог тела, обавило је разговоре са представницима оснивача. Није постигнута сагласност у вези предложених мера о чему су сачињени записници.

Након разматрања Извештаја о пословању ЈКП "Дубоко" Ужице за 2020. годину, Кориснички савет јавних служби града Ужица једногласно је донео Препоруку I Број 06- 43/21-2 од 21.06.2021. године, којом се предлаже Координационом телу и Градском већу града Ужица да се размотри могућност доношења одлуке о повећању цене депоновања отпада (документ у прилогу).

**III ЗАКЉУЧНА РАЗМАТРАЊА И НАПОМЕНЕ**

У току извештајног периода и даље су на снази епидемиолошке мере које су уведене због проглашене пандемије вируса COVID-19. И поред исказаног губитка, у извештајном периоду није било поремећаја у технолошком процесу рада као ни у текућој ликвидности ЈКП „Дубоко“ Ужице.

**ЗБИРНИ ПРИКАЗ**

ЗБИРНИ ПРИКАЗ ПЛАНИРАНИХ И РЕАЛИЗОВАНИХ ПОКАЗАТЕЉА ЗА ПЕРИОД ОД 01.01. – 31.12.2021. ГОДИНЕ (ТАБЕЛЕ 1 И 2)

|  |  |  |  |  |  |  |
| --- | --- | --- | --- | --- | --- | --- |
| Табела 1.  у 000 динара | | | | | | |
| Ред. бр. | Јавно предузеће/друштво капитала | Укупни приходи | | Укупни расходи | | Нето резултат |
| План | Реализација | План | Реализација | Реализација |
| 1 | ЈКП''Дубоко'' Ужице | 320,513 | 269,407 | 340,319 | 289,271 | -19,864 |
| 2 | ЈКП''Градска топлана'' Косјерић | 29,750 | 28,815 | 31,990 | 40,719 | -11,904 |
| 3 | КЈП "Елан" Косјерић | 73,580 | 76,350 | 74,730 | 75,120 | 1,230 |
|  | **УКУПНО** | **423,843** | **374,572** | **447,039** | **405,110** | **-30,538** |

|  |  |  |  |  |  |  |  |
| --- | --- | --- | --- | --- | --- | --- | --- |
| Табела 2.  у 000 динара | | | | | | | |
| Ред. бр. | Јавно предузеће/друштво капитала | Број запослених | | Средства за зараде (Бруто I) | | Субвенције | Кредитна задуженост |
| План | Реализација | План | Реализација | План | Стање на дан 31.12.2021. |
| 1 | ЈКП''Дубоко'' Ужице | 94 | 94 | 93,787 | 85,631 | 0 | 0 |
| 2 | ЈКП''Градска топлана'' Косјерић | 9 | 9 | 7,650 | 7,585 | 2,250 | 0 |
| 3 | КЈП"Елан" Косјерић | 41 | 40 | 37,114 | 35,824 | 0 | 5,687 |
|  | **УКУПНО** | **144** | **143** | **138,551** | **129,040** | **2,250** | **5,687** |

Из наведеног табеларног приказа (табела 1) може се констатовати да је код јавних предузећа ЈКП „Градска топлана“ и ЈКП „Дубоко“, чији је оснивач општина Косјерић, реализација прихода за посматрани период мања од планираних вредности, док је код КЈП „Елан“ реализација прихода већа од планираних вредности. Када се посматра реализација расхода, ЈКП „Градска топлана“ и КЈП „Елан“ су имали расходе веће од планираних вредности, док су расходи ЈКП „Дубоко“ мањи од планираних у посматраном периоду. Од три јавна предузећа, једино је КЈП „Елан“ исказао добит у пословању за период 01.01.-31.12.2021.године.

У табели бр.2 број запослених радника у ЈКП „Градска топлана“ и ЈКП „Дубоко“ је исти у односу на план за наведени период, а код КЈП „Елан“ мањи за 1 радника. Средства за зараде су исплаћена у складу са планским категоријама и није дошло до прекорачења истих за посматрани плански период.

На дан 31.12.2021 године КЈП „Елан“ је кредитно задужен у износу од 5,687,245 динара. Остала јавна предузећа нису кредитно задужена.

Препоруке за наредни период:

* Анализирати могућност повећања осталих прихода
* Потпуна контрола расхода и рационализација истих ради економске ефикасности у пословању
* Размотрити могућност смањења губитака у технолошким процесима
* Рационалније планирати инвестиције како би исте биле реализоване
* Побољшати наплату потраживања код јавних предузећа ради обезбеђивања средстава за реализацију планираних активности
* Преиспитивање цена услуга у складу са Законом и Уредбама.

Обрадио:

Дејан Павловић